《空心亭分韵得旭字【常建题处】》
元代·龚璛

依微转樵径，更上虞山麓。閒寻昔人诗，自悟禅房宿。

野木荫花气，幽潭得山绿。日日空心亭，山僧爱朝旭。

作者简介：璛字子敬，宋司农卿潗之子，自高邮再徙平江，家焉。宋亡，例遣北上，潗行至莘县，不食卒，璛悲不自胜，叹曰：国亡家破，吾兄弟不能力振门户，独不可为儒以自奋邪！与其弟理刻苦于学。戴帅初、仇仁近、胡汲仲皆与为忘年交，声誉籍甚。人称曰「两龚」，以比汉「两龚」云。